ECB ขึ้นดอกเบี้ย 0.50% รอบ 11 ปี หวังสกัดเงินเฟ้อพุ่ง
ECB ขึ้นดอกเบี้ยแรง 0.50% ครั้งแรกรอบ 11 ปี ในการประชุมวันนี้ เพื่อสกัดการพุ่งขึ้นของเงินเฟ้อ
ECB ขึ้นดอกเบี้ยแรง 0.50% ครั้งแรกรอบ 11 ปี ในการประชุมวันนี้ เพื่อสกัดการพุ่งขึ้นของเงินเฟ้อ
21 ก.ค. 2565

ผู้สื่อข่าวรายงานว่า ธนาคารกลางยุโรป (ECB) มีมติปรับขึ้นอัตราดอกเบี้ย 0.50% ในการประชุมวันนี้ ซึ่งเป็นการปรับขึ้นอัตราดอกเบี้ยเป็นครั้งแรกในรอบ 11 ปี และเป็นการปรับขึ้นอัตราดอกเบี้ยครั้งใหญ่ที่สุดนับตั้งแต่ปี 2543 เพื่อสกัดการพุ่งขึ้นของเงินเฟ้อ
โดยการปรับขึ้นอัตราดอกเบี้ยดังกล่าว รุนแรงกว่าที่ ECB ส่งสัญญาณในเดือนมิ.ย.ว่าจะปรับอัตราดอกเบี้ยขึ้นเพียง 0.25% ในเดือนก.ค.
ทั้งนี้ ECB มีมติปรับขึ้นอัตราดอกเบี้ยเงินฝาก 0.50% สู่ระดับ 0% ในวันนี้ จากเดิมที่ระดับ -0.50% โดยอัตราดอกเบี้ยดังกล่าวได้ปรับตัวต่ำกว่า 0% นานถึง 9 ปี
นอกจากนี้ ECB ยังได้ปรับขึ้นอัตราดอกเบี้ยรีไฟแนนซ์ 0.50% สู่ระดับ 0.50% จากเดิมที่ระดับ 0% และปรับขึ้นอัตราดอกเบี้ยเงินกู้ 0.50% สู่ระดับ 0.75% จากเดิมที่ระดับ 0.25%
ทั้งนี้ตลาดจับตาการแถลงข่าวของนางคริสติน ลาการ์ด ประธาน ECB หลังการประชุมวันนี้ โดยจะมีการเปิดเผยรายละเอียดเกี่ยวกับมาตรการในการรักษาเสถียรภาพในตลาดพันธบัตร ท่ามกลางการใช้นโยบายคุมเข้มทางการเงินของ ECB